የዶራሌ ሁለገብ ወደብ ከነባሩ ይልቅ በርካታ የተሻሻሉ አሠራሮችን እንዳመጣ አስታወቀ
ሥራ በጀመረ በወራት ጊዜ ውስጥ ከፍተኛ የዋጋ ቅናሽ ማደረጉን ገልጿልከወራት በፊት የተመረቀውና 580 ሚሊዮን ዶላር ወጪ እንደጠየቀ የሚነገርለት የጂቡቲ የዶራሌ ሁለገብ ወደብ፣ 100 ሺሕ ቶን የጫኑ መርከቦችን ለማስተናገድና ዓመታዊ አቅሙም ከስምንት ሚሊዮን ቶን በላይ በመሆኑ ከነባሩ የተሻሻሉ አገልግሎቶችንና አሠራሮችን ይዞ መምጣቱን የወደብ አስተዳደር አስታወቀ፡፡ ወደቡ ከአስተዳደር ጀምሮ በሚተገብራቸው ሲስተሞችና የኦፕሬሽን ሥራዎች ከአፍሪካ ዘመናዊ ሊያሰኘው የሚችል አቋም እንዳለው የገለጹት የዶራሌ ሁለገብ ወደብ ዋና ሥራ አስፈጻሚ ዋሂብ ዳሂር አደን ናቸው፡፡ መርኮች የሚቆሙባቸው ስድስት ማቆሚያ ቦታዎቸን ጨምሮ በሚቆሙበት ሥፍራ አገልግሎት ለሚሰጡ መሣሪያዎችና ልዩ ልዩ ፋሲሊቲዎች ማሟያ፣ እስከ 72 ሚሊዮን ዶላር ወጪ መደረጉን ዋና ሥራ አስፈጻሚው ገልጸዋል፡፡ በሳምንቱ አጋማሽ የዶራሌ ወደብን ከኢትዮጵያ የተጓዙ ጋዜጠኞች እንዲጎበኙ ዕድሉን ያገኙ ሲሆን፣ ዋና ሥራ አስፈጻሚው ለጋዜጠኞች ባብራሩት መሠረት፣ የጂቡቲ መንግሥት ለወደቡ ግንባታ 580 ሚሊዮን ዶላር ወጪ በማድረግ ለአገልግሎት ያበቃው ጂቡቲ ለኢትዮጵያ ዋነኛዋ የባህር በር ሆና እንድታገለግል ለማስቻል ነው፡፡ በመሆኑም ከነባሩ ይልቅ አዲሱ ወደብ በርካታ መሻሻሎችን በማምጣት የተቀላጠፈ የወደብ አገልግሎት መስጠት መጀመሩን አስታውቀዋል፡፡ ለአብነት ሲጠቅሱም ነባሩ የጂቡቲ ወደብ እስከ 48 ሺሕ ቶን ክብደት ያላቸውን መርኮች የማስተናገድ አቅም ሲኖረው፣ አዲሱ የዶራሌ ወደብ ግን እስከ 100 ሺሕ ቶን ክብደት ያላቸውን ወደቦች የማስተናገድ ብቃት አለው፡፡ ይህ ደግሞ ትልልቅ መርከቦችን በመከራየት የጭነት ወጪን ለመቀነስ እንደሚያስችል ሚስተር አደን አብራርተዋል፡፡በዓመት እስከ 8.8 ሚሊዮን ቶን ጭነት የማስተናገድ አቅም ያለው የዶራሌ ሁለገብ ወደብ ለመኪና፣ ለደረቅ ጭነትና ለጠቅላላ ካርጎ የሚውል የ45 በመቶ የዋጋ ቅናሽ ማድረጉን አስታውቀዋል፡፡ የወደብ አገልግሎት ዋጋው እንዲቀንስ የጂቡቲ ወደብ በወሰነው መሠረት፣ የዋጋ ቅናሽ የተደረገው ባለፈው ሳምንት እንደሆነ አስታውቀው በቅርቡ ተግባራዊ እንደሚደረግ ገልጸዋል፡፡ ሥራ ከጀመረ ወዲህ 220 መርኮችን በወደቡ እንዲተላለፉ በማድረግ 1.7 ሚሊዮን ቶን ዕቃ ማስተናገዱ የተገለጸለት የዶራሌ ወደብ፣ መርከቦች በወደቡ የሚያደርጉትን ቆይታም በሦስት እጅ ዝቅ እንዳደረገው ጠቁመዋል፡፡ በነባሩ ወደብ መርከቦች በመቆሚያ ቦታቸው እስከ 20 ቀናት ለመቆየት እንደሚገደዱ፣ በአዲሱ ወደብ ግን የቆይታ ጊዜያቸው ወደ ሰባት ቀናት በማጠሩ የመርከቦችን የወደብ ላይ ቆይታ በመቀነስ ደንበኞች ተጠቃሚ እንዲሆኑ የሚያስችል አቅም መፍጠሩም ተብራርቷል፡፡ የአንድ መርከብ የወደብ ላይ ቆይታ እንደ መርከቡ ትልቅነት በአማካይ ከ17 ሺሕ እስከ 25 ሺሕ ዶላር በቀን እንደሚያስከፈል የገለጹት ሚስተር አደን፣ መርከቦች በወደብ ቆይታቸው ወቅት እያንዳንዷ ሰዓት ከወጪ አንፃር ቦታ እንዳላትና የዶራሌ ወደብም ይህንን ወጪ ከቀድሞው ወደብ በተሻለ አገልግሎት ለመቀነስ ማስቻሉን ይናገራሉ፡፡ በጉብኝቱ ወቅት የኢትዮጵያን 50 ሺሕ ቶን ማዳበሪያ ጭና በዶራሌህ ወደብ ስታራግፍ የታየችው ማሪያ የተሰኘችው መርከብ፣ ከሞሮኮው ኦሲፒ አፍሪካ የተገዛውን ማዳበሪያ ጭናለች፡፡ በወደቡ ብትን ደረቅ ጭነት ለማራገፍ የሚያግዙ ክሬኖች ከመርከቧ የሚዝቁትን ማዳበሪያ ወደ ማሸጊያ ማሽኖች እየገለበጡ፣ በ50 ኪሎ ግራም እያሸጉ ያወጣሉ፡፡ በወደቡ የማዳበሪያውን የኬሚካል ይዘትና ትክክለኛ ልኬት የሚፈትሹ የኢትዮጵያ ተስማሚነት ምዘና ድርጅት ኢንስፔክተሮች ለሪፖርተር እንዳስረዱት፣ መርከቧ ላለፉት 22 ቀናት በወደቡ ቆማለች፡፡ ምክንያቱ ደግሞ እየታሸገ የሚወጣውን የማዳበሪያ ጭነት የሚያጓጉዙ ተሽከርካሪዎች እንደ ልብ ባለመቅረባቸው ነው፡፡ የዶራሌ ወደብ በ690 ሔክታር መሬት ላይ የተንጣለለ፣ 23 ሔክታር የሚሸፍን የኮንቴይነር ተርሚናል ማስተናገጃ የተገነባበት ነው፡፡ 53 ሔክታር የጠቅላላ ካርጎ፣ 20 ሔክታር የብትን ጭነት፣ እንዲሁም 15 ሔክታር የመኪና ጭነት የሚስተናገድበት የወደብ ክፍል ያለው ይህ ወደብ የ45 በመቶ የዋጋ ቅናሽ ማድረጉ ከተገዘበ ጀምሮ አስመጪዎችና ላኪዎች የቅናሹን ተግባራዊነት በጉጉት እንዲጠባበቁ እንዳደረጋቸው ታውቋል፡፡ 